**NÁRODNÁ RADA SLOVENSKEJ REPUBLIKY**

 **VIII. volebné obdobie**

Číslo: PREDS-20/2022

### 883a

**S p r á v a**

**o výsledku prerokovania** návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k vážnym sociálnym dopadom výrazného rastu cien energií a základných potravín **(tlač 883)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Predseda Národnej rady Slovenskej republiky rozhodnutím č. 909 z 31. januára 2022 pridelil návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k vážnym sociálnym dopadom výrazného rastu cien energií a základných potravín **(tlač 883)** na prerokovanie **Výboru Národnej rady Slovenskej republiky pre pôdohospodárstvo a životné prostredie** a **Výboru Národnej rady Slovenskej republiky pre hospodárske záležitosti,** ktorý zároveň určil ako gestorský výbor s tým, že podá Národnej rade Slovenskej republiky správu o výsledku prerokovania predloženého návrhu vo výbore a návrh na uznesenie Národnej rady Slovenskej republiky.

**Výbor Národnej rady Slovenskej republiky pre pôdohospodárstvo a životné prostredie** o návrhu **nerokoval,** keďže neschválil program rokovania výboru.

**Výbor Národnej rady Slovenskej republiky pre hospodárske záležitosti** rokoval o návrhu 1. februára 2022. Výbor **neprijal uznesenie,** keďže navrhnuté uznesenie **nezískalo potrebný súhlas** nadpolovičnej väčšiny prítomných členov výboru podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Výbor Národnej rady Slovenskej republiky pre hospodárske záležitosti ako **gestorský výbor** rokoval dňa 3. februára 2022 a uznesením č. 282 schválil správu o výsledku prerokovania návrhu vo výboroch Národnej rady Slovenskej republiky.

Výbor zároveň určil za spoločnú spravodajkyňu poslankyňu **Magdalénu Sulanovú**, ktorá predkladá predmetnú správu a bude navrhovať ďalší postup.

 Súčasťou správy je návrh uznesenia Národnej rady Slovenskej republiky.

## Bratislava 3. februára 2022

Peter **K r e m s k ý**, v.r.

predseda Výboru NR SR

pre hospodárske záležitosti

NÁRODNÁ RADA SLOVENSKEJ REPUBLIKY

VIII. volebné obdobie

Číslo:

**Návrh**

**UZNESENIE**

**Národnej rady Slovenskej republiky**

**z**

k vážnym sociálnym dopadom výrazného rastu cien energií a základných potravín

**Národná rada Slovenskej republiky**

zdôrazňuje,

že v súlade s čl. 114 Ústavy Slovenskej republiky je vláda Slovenskej republiky za výkon svojej funkcie zodpovedná Národnej rade Slovenskej republiky,

upozorňuje

na katastrofálne sociálne dopady spojené s rastom cien energií a základných potravín a z toho prameniace dôsledky pre život obyvateľov a ohrozenie slovenských domácností, všetkých druhov podnikov, ako aj slovenského poľnohospodárstva a potravinárstva,

žiada

vládu Slovenskej republiky, aby v termíne do 15. februára 2022 predložila Národnej rade Slovenskej republiky správu, vrátane vecného a časového harmonogramu, o prijatých opatreniach na zamedzenie nežiaduceho cenového vývoja.